Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: törvény — amely az 1964. évi III. törvényt hatályon kívül
Paragraph Index: 326

13. §-ban biztosított tulajdonhoz való jogot, illetve az Alkotmány 70/A. §-ának rendelkezéseit, ezért az országgyűlési biztos általános helyettese kezdeményezte az igazságügy-miniszternél a hivatkozott jogszabályok megváltoztatását. Az országgyűlési biztos általános helyettese által az igazságügy-miniszter részére továbbított ajánlásokban foglaltakra a válaszadásra nyitva álló határidő még nem telt le. A földművelésügyi miniszterhez eljuttatott ajánlásra határidőben érkezett válasz érdemi észrevételt nem tartalmaz. Ezért az országgyűlési biztos általános helyettese ajánlását fenntartotta, azt megismételte, a megismételt ajánlásra adandó válaszadásra nyitva álló határidő még nem telt le. Kapcsolódó ügyek: 4302/1997., 329/1996., 2395/1995. OBH 5836/1996. A panaszos azért fordult az országgyűlési biztosokhoz, mert koccanásos közlekedési baleset értintettje volt, és a szabálysértési tárgyaláson az iratokhoz csatolt helyszínrajz adatai eltértek az intézkedő rendőr által a baleset helyszínén eredetileg készített helyszínrajz adataitól. Az eredeti helyszínrajzot a végleges rajz elkészítése után megsemmisítették, és ezért született számára kedvezőtlen határozat. Az országgyűlési biztos a jogbiztonság sérelmének gyanúja miatt elrendelt vizsgálat során beszerezte az üggyel kapcsolatos iratokat, és azok tartalma alapján megállapította, hogy a panaszos személygépkocsijával összeütközött egy mikrobusszal. Személyi sérülés nem történt, de mindkét járműben anyagi kár keletkezett. Az intézkedő rendőrök a rendszeresített nyomtatvány kitöltésével megtették — a helyszínről készített, vázlattal kiegészített — szabálysértési feljelentésüket. A panaszos az első fokon kirótt pénzbüntetés ellen fellebbezett. A másodfokú hatóság megszüntette az eljárást. Az országgyűlési biztos megállapította, hogy a panaszos esetében lefolytatott szabálysértési eljárás tényállásának helyessége vitatható, mivel a ténybeli dokumentáció hiányos volt. A szabálysértési eljárást azonban elévülés címén megszüntették, ezért a konkrét esetben nem látta indokoltnak ügyészi óvás kezdeményezését az alkotmányos visszásság orvoslása érdekében. Ugyanakkor azt is megállapította, hogy a jogállamiságból fakadó jogbiztonság sérelmét idézi elő, ha nem gondoskodnak a közúti közlekedési szabálysértés baleseti helyszínén végzett adatgyűjtésről készített rajzok, jegyzetek megőrzéséről. Ez a gyakorlat eltér a közlekedési bűncselekmény helyszínén a büntető-eljárásjog előírásaitól is. Az országgyűlési biztos ezért ajánlást tett az országos rendőrfőkapitánynak, hogy vizsgálja felül és ennek kapcsán egészítse ki a közúti közlekedési balesetekkel kapcsolatos rendőri feladatok adatfelvételi előírásait azzal, hogy az intézkedő, majd a feljelentést elkészítő rendőrnek közúti közlekedési szabálysértés esetében is csatolni kell a feljelentéshez a baleset helyszínén készített felvételt, rajzot vagy vázlatot. Az országos rendőrfőkapitány az ajánlásban foglaltakkal egyetértett. A belső normáknak az ajánlás szerinti módosítására az újabb szabálysértési törvény hatálybalépése után kerül sor, amelynek eredményéről az országgyűlési biztost tájékoztatja. Az országgyűlési biztos a választ elfogadta. OBH 5948/1996. A panaszos sérelmezte, hogy a nagybajomi önkormányzat a neki és súlyosan mozgáskorlátozott házastársának járó szociális ellátásokat — vakjáradék, közlekedési támogatás, ápolási díj — nagyon alacsony összegben állapította meg, és a kifizetése is késedelmesen történik. Az országgyűlési biztos általános helyettese az Alkotmányban biztosított szociális biztonsághoz való jog és a jogbiztonság sérelmének gyanúja miatt vizsgálatot indított. Vizsgálata során megállapította, hogy a panaszos férjének járó vak személyi járadékot, a Nyugdíjfolyósító Főigazgatóság — a jogszabály évenkénti változása értelmében — mindig a felemelt összegben folyósította. A panaszos férje jelenleg is az 1997. január 1. napjától járó pótlékot kapja.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes